Onsdag aften var manden fra Hobro på besøg hos en bekendt i Ranum, men besøget udviklede sig til et groft overfald. Lejlighedens beboer samt to andre mænd ender med at slå ham med en flaske, og tage to femhundredekronesedler fra hans lomme. Ifølge deres forklaring, fordi at han skyldte dem penge. Hobrogenseren flygter ud af lejligheden, men de andre mænd følger efter ham med et baseballbat, som de bruger til at smadre hans bil med. Han bliver også slået i hovedet med battet. Ifølge Nordjyllands Politi i Løgstør er der tale om tre gerningsmænd. De kender dog kun identiteten på de to, beboeren af lejligheden og en anden mand fra Øster Hornum, begge kun 18 år gamle. De blev anholdt og fremstillet i grundlovsforhør torsdag. Den ene nægter overhovedet at have været i lejligheden, mens den anden har indrømmet at have skubbet til hobrogenseren. Dommeren mente dog ikke at der var begrundet mistanke, og valgte at løslade de to 18-årige. Politianklageren har anket sagen til landsretten.

Opsummering:
En mand fra Hobro overfaldet i en lejlighed i Ranum. To gerningsmænd er løsladt igen.